Tror Rooney-kjøp vil gi Chelsea «van Persie-effekt»
- Da Robin van Persie gikk til United, sa jeg at det var nok til at de kom til å vinne serien. Jeg tror jeg får rett når jeg sier at hvis Rooney går til Chelsea, så er det akkurat det som skal til, sier Johnsen til VG. Robin van Persie gikk fra Arsenal til Manchester United før forrige sesong. Den nederlandske spissen, som scoret 26 ligamål i sin første United-sesong, har fått mye av æren for at ligagullet havnet på Old Trafford. Nå vil Chelsea-manager José Mourinho skape en lignende effekt i Chelsea.Det er forventet at han kommer til å legge inn et tredje Chelsea-bud på Wayne Rooney før overgangsvinduet stenger 2. september. LIVE: Manchester City-Newcastle kl 21.00 Etter 2-0-seieren over Hull snakket Mourinho åpent om spissjakten. - Vi vil prøve helt til den siste dagen med å styrke stallen med en ny spiller, en spiss, men i øyeblikket så tilhører alle spissene andre klubber, sier Mourinho ifølge NTB. Mourinho lot være å nevne Rooneys navn, men ifølge engelske medier er det ingen tvil om at det United-spissen han snakker om. - Jeg synes ikke det er etisk riktig at jeg sier navnet på en spiller som hører til en annen klubb. Hvis vi legger inn et bud, vil vi gjøre det på den riktige måten og ikke slik noen klubber gjør det. Vi snakker ikke til spillerne, men klubbene. I motsetning til mange andre klubber prøver vi ikke å påvirke spillerne. Vi går direkte til klubben, og vi skal gjøre det helt fram til siste dag av overgangsvinduet, sier Mourinho. Wayne Rooney kom inn som innbytter i Uniteds 4-1-seier over Swansea. 27-åringen rakk å levere to målgivende pasninger - men det ble også lagt merke til at han ikke jublet sammen med sine lagkamerater.VGs journalist Knut Espen Svegaarden var på plass i Swansea og beskriver et kjølig forhold mellom Rooney og United i VGs sportsblogg. «Det toppet seg da kampen var slutt. Wayne Rooney var den eneste United-spilleren som ikke takket supporterne for kampen», skriver VG-journalisten. - Det synes jeg er egoistisk. Man skal alltid sette pris på de som har hjulpet deg frem. Både han og Suarez bør tenke seg om, sier Erland Johnsen om Rooneys manglende glede. - Vil du ha en sånn spiller i Chelsea? - Jeg synes de mangler en type som Rooney. Han er topp tre blant spissene i England. Jeg ser ham gjerne i Chelsea. Johnsen mener det er tydelig at Chelsea har fått et løft med Mourinho. - Det stråler positiv energi, og det har betydd mye å få ham tilbake. Men Chelsea er avhengig av gode spillere, som alle andre. Nå er det en blanding av rutinerte og unge spillere. Chelsea begynner å tenke litt langsiktig igjen, sier han.
Tidligere Chelsea-stopper Erland Johnsen tror Wayne Rooney (27) er det som skal til for at ligagullet havner hos José Mourinho og Chelsea.